Finansielle kvartalsregnskaber for offentlig  
forvaltning og service

**Kort om statistikken:** Opgørelsen af finansielle kvartalsregnskaber for offentlig forvaltning og service er en integreret del af det samlede nationalregn­skab. Det er muligt at følge sammenhængen kvartal for kvartal mellem det offentlige over- eller underskud og udviklingen i netto­gælden/nettoformuen opgjort til markedsværdi.

Den offentlige finansielle nettogæld og ØMU-gælden er blevet revideret som følge af en større data- og metode­revision i 2014, som har omfattet hele nationalregnskabet. Begge dataserierne er revideret og forefindes i statistikbanken.

Nettogælden

Nettoformuen/nettogælden, som er den nationalregnskabsmæssige finansielle for­mue/gæld, er opgjort til mar­kedsværdi. Nettoformuen/nettogælden viser den aktu­elle forpligtigelse, hvis alle aktiver indløses, og passiverne nedbringes med de her­med frigjorte midler på et givet tidspunkt.

Til mange økonomiske analyser vil nettogælden være det mest velegnede gældsbe­greb, da det viser den aktuelle værdi af de kommende generationers gældsbyrde i forbindelse med de offentlige finanser.

Forhold omkring fortolk-ningen af nettogælden

Forskellige nationalregnskabskonventioner gør sig gældende for sektoren offentlig forvaltning og service, hvilket har betydning for den økonomiske fortolkning af net­togælden.

Offentlig forvaltning og services fremtidige pensionsforpligtelser over for tjeneste­mænd er ifølge nationalregnskabet ikke inkluderet i de finansielle regnskaber, da der er tale om ikke-fondsbaserede ydelser. Beløbsmæssigt er der tale om betydelige størrelser, og til visse analytiske formål kan det således være hensigtsmæssigt at indregne et skøn over disse forpligtelser.

I opgørelsen af finansielle regnskaber medregnes omvendt ikke værdien af fremti­dige skattebetalinger til offentlig forvaltning og service, herunder udskudt skat af pensionsopsparing.

I mange analyser af offentlige finanser indregnes alene aktiver og passiver, hvis der foreligger et lovmæssigt krav på ydelserne. Dette er netop ikke tilfældet i forbin­delse med tjenestemandspensioner og udskudt skat af pensionsopsparing, som ikke er inkluderet i denne opgørelse.

I EU-sammenhæng benyttes ØMU-gæld   
som gældsbegreb

I EU-sammenhæng benyttes den offentlige ØMU-gæld, som er opgjort i nominel værdi. Nominel værdi angiver forpligtelserne, såfremt gælden holdes til udløb. ØMU-gælden er et bruttogældsbegreb, der ikke medtager samtlige passiver og langt fra tager fuld højde for aktivsiden i staten, kommuner og regioner samt sociale kasser og fonde. Alene sektorernes beholdninger af fordringer på sig selv eller an­dre offentlige delsektorer kan modregnes. Fx kan Den Sociale Pensionsfonds (DSP’s) beholdning af statsobligationer modregnes i gælden, hvorimod DSP’s be­holdning af fx realkreditobligationer ikke kan modregnes. Endvidere indgår han­delskreditter og andre forfaldne ikke-betalte mellemværender samt finansielle de­rivater ikke i ØMU-gælden.

Overgang fra ØMU-gæld  
 til finansiel nettoformue

ØMU-gælden, der er en konsolideret opgørelse (dvs. de offentlige delsektorers beholdninger af fordringer på sig selv eller andre offentlige delsektorer modregnes) af udvalgte gældsposter i nominel værdi, tillægges passivposterne handelskreditter og andre forfaldne ikke-betalte mellemværender. Endvidere opgøres de finansielle passiver i markedsværdi for at danne de samlede passiver i markedsværdi. Efter modregning for finansielle aktiver i markedsværdi fås opgørelsen af den offentlige finansielle nettogæld i mar­kedsværdi.

Indberetning af   
kvartårlig ØMU-gæld

Til brug for EU-kommissionens og Ecofin-Rådets overvågning af udviklingen i medlemslandenes budgetsituation og offentlige gæld, skal der udover to årlige ind­beretninger af offentlig saldo og ØMU-gæld (inden 1. april og 1. oktober) også ind­berettes kvartårlige opgørelser af den offentlige ØMU-gæld. Danmarks Statistik er ansvarlig for indberetning af de faktiske (historiske) tal for saldo og ØMU-gæl­den, mens Finansministeriet er ansvarlig for indberetning af prognoser (forventede tal). På baggrund af de finansielle kvartalsregnskaber for offentlig forvaltning og ser­vice, er der opgjort kvartårlige tal for den offentlige ØMU-gæld siden 1. kvartal 2000.

Store udsving i  
 kvartalsvise data

De kvartalsvise opgørelser giver mulighed for at følge den aktuelle udvikling i den offentlige økonomi. Kvartals­tallene vil løbende blive revideret og er først endelige, når årets endelige tal for perioden foreligger. Det sker tre år efter referenceårets udløb. Der er væsentlig større usikkerhed knyttet til kvartalsopgørelserne end til årsopgø­rel­serne for både de finansielle kvartalsregnskaber og den kvartårlige ØMU-gæld, bl.a. bliver dele af det an­vendte kildemateriale først tilgængeligt noget efter årets udløb, og flere kategorier må afstemmes på baggrund af skøn. Dertil forekommer store omperiodiseringer mellem de forskellige kvartaler, som navnlig hænger sammen med, at kildematerialet ikke har karakter af afsluttede kvartals­regnskaber. Det betyder, at kategorien *andre forfaldne ikke betalte mellemværen­der,* (F.8) i de finansielle kvartalsregnskaber kan være markant højere end på års­data. Derfor kan der forekomme revi­sioner i forhold til tidligere offentliggjorte tal.